100 dooie katte in pensioenaris se huis gevindFoto bloot ter illustrasie. (Foto: Dietmar Ludmann/Unsplash) Sowat 100 dooie katte, asook ŉ reeks ander diere, is in ŉ pensioenaris se huis in Frankryk gevind. Dié gru-vonds is deur een van die man se familielede gemaak nadat die bejaarde man noodgedwonge hospitaal toe geneem is. ŉ Dierebeskermingsvereniging in die suide van Frankryk is Sondag in kennis gestel van die dooie diere in die 81-jarige man se huis. Dié se susterskind het die dooie diere ontdek nadat die man in ŉ hospitaal in Nice opgeneem is. Die meeste van die dooie katte was in verseëlde plastiek- of houthouers gestoor, terwyl daar ook oorblyfsels van eekhorings, rotte en ŉ hond se kakebeen in die huis aangetref is. “Gegewe die posisies waarin meeste van die katte gelê het, was meeste van hulle reeds dood toe hulle in die bokse geplaas is,” het Philippe Desjacques, president van die plaaslike dierebeskermingsvereniging, gesê. “Ons vermoed dat minstens twee van die diere wel lewend toegesluit is.” ŉ Verminkte kat is ook op die sitkamerbank gevind. Hy was reeds gedeeltelik deur ander katte opgevreet. Volgens Desjacques het hulle egter daarin geslaag om meer as 20 erg ondervoede katte lewend uit die huis te red. Hulle almal is aan veeartse oorhandig of in pleeghuise geplaas. Daar word vermoed dat die bejaarde man aan ŉ kondisie genaamd Noag-sindroom ly, wat beteken dat iemand ŉ groot aantal diere versamel, maar nie in staat is om hulle te versorg nie. Mense wat aan dié sindroom ly, doen dit dikwels uit eensaamheid. Desjacques sê die dierebeskermingsvereniging sal moontlik die man krimineel aankla vir dieremishandeling en nalatigheid.